## Rješenje kojim se ocjenjuje dopuštenom provedba koncentracije koja će nastati stjecanjem većine dionica Banke Sonic d.d. od strane Banco Popolare di Verona e Novara

### NN 115/2006 (25.10.2006.), Rješenje kojim se ocjenjuje dopuštenom provedba koncentracije koja će nastati stjecanjem većine dionica Banke Sonic d.d. od strane Banco Popolare di Verona e Novara

# HRVATSKA NARODNA BANKA

**2568**

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, br. 36/2001.), a u vezi s člankom 40. Zakona o bankama
(»Narodne novine«, br. 84/2002.) i točkom 9.1.1. Odluke o zaštiti tržišnog
natjecanja unutar bankarskog sektora (»Narodne novine«, br. 48/2003.),
odlučujući povodom prijave namjere provede koncentracije koju je podnijela Banco
Popolare di Verona e Novara S.c.r.l., Piazza Nogara 2, Verona, Republika
Italija, guverner Hrvatske narodne banke donosi

## RJEŠENJE

1. Ocjenjuje se dopuštenom provedba koncentracije koja će nastati stjecanjem
većine dionica Banke Sonic d.d. sa sjedištem u Zagrebu, Savska cesta 131, od
strane Banco Popolare di Verona e Novara S.c.r.l., Piazza Nogara 2, Verona,
Republika Italija.
2. Ovo je rješenje konačno u upravnom postupku.
3. Ovo će rješenje biti objavljeno u »Narodnim novinama«.

```
Obrazloženje
```

I. Dana 13. srpnja 2006. Hrvatska narodna banka (u nastavku teksta: HNB)
zaprimila je prijavu namjere provedbe koncentracije Banco Popolare di Verona e
Novara S.c.r.l., Piazza Nogara 2, Verona, Republika Italija (u nastavku teksta:
BPVN) i Banke Sonic d.d., Zagreb, Savska cesta 131 (u nastavku teksta: Banka
Sonic). Dana 6. rujna 2006. HNB je podnositelju Prijave (BPVN) izdao Potvrdu
kojom se potvrđuje da je 4. rujna 2006. HNB zaprimio potpunu prijavu namjere
provedbe predmetne koncentracije.
II. Razmatrajući podatke dostavljene u prijavi namjere provedbe koncentracije te
druge podatke kojima je raspolagao HNB, u postupku ispitivanja prijave namjere
provedbe koncentracije utvrđeno je sljedeće:

1. SUDIONICI KONCENTRACIJE

Sudionici predmetne koncentracije su Banco Popolare di Verona e Novara S.c.r.l.,
Piazza Nogara 2, Verona, Republika Italija i Banka Sonic d.d., Zagreb, Savska
cesta 131.

*a) BPVN*

BPVN je univerzalna banka sa sjedištem u Veroni koja je prema talijanskom Zakonu
o bankama osnovana kao zadružno društvo s ograničenom odgovornošću. BPVN nastalo
je spajanjem dviju banaka, Banca Popolare di Verona S.c.r.l. (u nastavku teksta:
BPV) i Banca Popolare di Novara S.c.r.l. (u nastavku teksta: BPN).
BPV je osnovana 21. lipnja 1867. u Veroni. Nakon osnutka, tijekom 20. stoljeća,
banka je rasla i širila se kako organskim rastom tako i pripajanjem drugih
banaka i financijskih institucija. Najvažnije akvizicije odnose se na pripajanje
Banco S. Geminiano e S. Prospero di Modena koje je počelo 1993. godine, a
završilo 1995. godine kada je banka promijenila tvrtku u Banca Popolare di
Verona – Banco S. Geminiano e S. Prospero. Osim toga, 1997. godine banka je
kupila većinski udio u banci Credito Bergamasco S.p.a. iz Bergama u kojoj je
dotad većinski vlasnik bila francuska bankarska grupacija, Crédit Lyonnais
group. 2000. godine BPV je kupila većinski udio u Banca Aletti & C. S.p.a., dok
preostali udio u temeljnom kapitalu drži Credito Bergamasco S.p.a.
BPN je utemeljena 17. rujna 1871. u Navari kao zadružno društvo. Od 1. lipnja
2002. zadružno društvo BPN se spojilo s BPV te je time nastalo novo društvo
Banco Popolare di Verona e Novara S.c.r.l. 2003. godine donosi se odluka o
razdvajanju društva BPN te ono od tada posluje kao dioničko društvo Banca
Popolare di Novara.
Dana 25. ožujka 2003. započeo je projekt razdvajanja društva BPN te je 3.
svibnja donesena odluka o razdvajanju BPN u zasebno dioničko društvo u 100%
vlasništvu BPVN. BPVN kao banka obavlja aktivnosti upravljanja i koordinacije
društvima koje su uključene u grupu društava Grupa BPVN. BPVN je svojim
poslovanjem orijentirana uglavnom na sjeverni dio Italije gdje joj je i
sjedište. Spajanjem dviju banaka 2002. godine došlo je do snažnog povezivanja
dviju banaka u sjevernom dijelu Italije. BPV je jače prisutna u sjeveroistočnom
dijelu Italije, dok je BPN snažnije prisutna u sjeverozapadnom dijelu Italije.
Spajanjem tih dviju banaka zadružno društvo BPVN steklo je ukupno 1.188
poslovnica diljem Italije. Grupa BPVN na kraju 2005. godine zapošljavala je
12.775 djelatnika.

*b) Banka Sonic*

Banka Sonic d.d. nastala je na temeljima Štedionice Slavonija d.o.o. koja je
osnovana koncem 1992. godine. Četiri i pol godine kasnije Štedionica Slavonija
d.o.o. je promijenila ime u Štedionica Sonic d.o.o. Krajem 2001. godine
Rješenjem HNB-a Štedionica Sonic d.d. je dobila odobrenje za rad kao banka te je
odlukom Glavne skupštine društva promijenjen naziv u Banka Sonic d.d. Nakon
nekoliko dokapitalizacija Banka Sonic je 13. srpnja 2005. dobila suglasnost
HNB-a za pružanje bankovnih i ostalih financijskih usluga koje između ostalog
uključuju obavljanje platnog prometa u zemlji i s inozemstvom sukladno posebnim
zakonima te ostalih srodnih poslova. Dobivanjem te suglasnosti proširen je
spektar proizvoda i usluga koje pruža Banka Sonic.
Svoje poslovanje Banka Sonic je organizirala kroz poslovnu mrežu od 27
poslovnica u 13 gradova diljem Republike Hrvatske te posluje s otprilike xx
(podaci izostavljani jer predstavljaju poslovnu tajnu) komitenata. Na kraju
2005. godine Banka Sonic je zapošljavala 182 djelatnika.

2. PRAVNI OBLIK KONCENTRACIJE

Pravni oblik predmetne koncentracije je stjecanje 80,207% redovnih dionica i
14,769% povlaštenih dionica Banke Sonic od strane BPVN, što čini 65,32% udjela u
temeljnom kapitalu Banke Sonic.

3. PRAVNI TEMELJ KONCENTRACIJE

Pravni temelj predmetne koncentracije je Opcijski ugovor sklopljen 21. veljače
2006. između xx (podaci izostavljeni jer predstavljaju poslovnu tajnu) kao
prodavatelja (u nastavku teksta: Prodavatelji) i BPVN kao kupca (u nastavku
teksta: Kupac).
Na dan sklapanja predmetnog Ugovora, Prodavatelji su bili vlasnici 49.568
redovnih dionica, svaka u vrijednosti od 500,00 kn (u nastavku teksta: redovne
dionice), što predstavlja 80,207% redovnih dionica Banke Sonic.
Također, Prodavatelji su na dan sklapanja ugovora imali u vlasništvu 2.688
povlaštenih dionica pojedinačnog nominalnog iznosa od 500,00 kn svaka (u
nastavku teksta: povlaštene dionice), što predstavlja 14,769% povlaštenih
dionica Banke Sonic.
Udjeli Prodavatelja u broju redovnih i povlaštenih dionica Banke Sonic prije
provođenja koncentracije su sljedeći:
xx (podaci izostavljani jer predstavljaju poslovnu tajnu)
Predmetnim Ugovorom Prodavatelji su neopozivo odobrili Kupcu pravo da od njih
kupi redovne i povlaštene dionice (u nastavku teksta: Pravo kupnje), sukladno
uvjetima iz Ugovora. Kupac može izvršavati Pravo kupnje upućivanjem obavijesti u
roku od deset radnih dana tijekom razdoblja od dana potpisivanja ugovora, do i
uključujući 30. rujna 2006. Navedeno se može izvršiti po ispunjenju, između
ostalog, sljedećih uvjeta:
– izdavanje odobrenja HNB za transakciju iz ugovora, a koje to tijelo daje i u
svom svojstvu antimonopolnog tijela,
– izdavanje odobrenja Banca d´Italia kojim se potvrđuje i odobrava stjecanje
redovnih dionica i povlaštenih dionica od strane Kupca,
– prodavatelji moraju izvršavati u svakom bitnom pogledu svoje obaveze sukladno
Ugovoru, te sukladno uvjetima Ugovora,
– završenje zadovoljavajućeg due dilligencea (po mišljenju Kupca) od strane
Kupca.
Kupac će Prodavateljima platiti Opcijsku kupovnu cijenu koja iznosi xx (podaci
izostavljani jer predstavljaju poslovnu tajnu) EUR za svaku redovnu dionicu
svakog od Prodavatelja te xx (podaci izostavljani jer predstavljaju poslovnu
tajnu) EUR za svaku povlaštenu dionicu svakog od Prodavatelja. Ukupna Opcijska
kupovna cijena za sve redovne dionice Prodavatelja je xx (podaci izostavljani
jer predstavljaju poslovnu tajnu) EUR, a ukupna Opcijska kupovna cijena za sve
povlaštene dionice Prodavatelja iznosi xx (podaci izostavljani jer predstavljaju
poslovnu tajnu) EUR.

4. IZVJEŠĆE BPVN O GOSPODARSKOJ I PRAVNOJ OPRAVDANOSTI PREDMETNE KONCENTRACIJE

U prijavi namjere provedbe predmetne koncentracije, podnositelj Prijave (BPVN)
navodi da namjerava uložiti znatne napore u modernizaciju cjelokupnog poslovanja
Banke Sonic, a posebice u xx (podaci izostavljani jer predstavljaju poslovnu
tajnu).

5. MJERODAVNO TRŽIŠTE

Odredbe točke 1. Odluke o zaštiti tržišnog natjecanja unutar bankarskog sektora
propisuju da se, za potrebe te odluke, primjenjuje definicija pojma mjerodavno
tržište iz propisa koji reguliraju zaštitu tržišnog natjecanja. U skladu s
Uredbom o načinu utvrđivanja mjerodavnog tržišta (»Narodne novine« br. 51/2004.)
mjerodavno tržište, u smislu članka 7. Zakona o zaštiti tržišnog natjecanja
(»Narodne novine«, br. 122/2003.), određuje se kao tržište određenih proizvoda
koji su predmet obavljanja djelatnosti poduzetnika na određenom zemljopisnom
području.
Obzirom da kroz navedenu koncentraciju BPVN stječe udjel u temeljnom kapitalu
Banke Sonic te s obzirom na potrebu definiranja mjerodavnog tržišta u
proizvodnoj i zemljopisnoj dimenziji u konkretnom slučaju mjerodavno tržište se
definira kao tržište bankarskog poslovanja sa stanovništvom na području Grada
Zagreba i Zagrebačke županije, Osječko-baranjske županije i Splitsko-dalmatinske
županije.
U predmetnoj koncentraciji dolazi do horizontalnog povezivanja dvaju poduzetnika
koji su prisutni na bankarskom tržištu proizvoda i usluga. U proizvodnoj
dimenziji promatra se spektar proizvoda i usluga koje pruža Banka Sonic s
obzirom da u navedenoj koncentraciji dolazi do kupoprodaje dionica Banke Sonic i
da BPVN prvi put ulazi na bankarsko tržište Republike Hrvatske. Banka Sonic je
od HNB ovlaštena pružati bankovne i ostale financijske usluge međutim svojim
poslovanjem je orijentirana gotovo u potpunosti prema stanovništvu kao ciljnoj
grupi komitenata. Na pasivnoj strani bilance xx% (podaci izostavljani jer
predstavljaju poslovnu tajnu) oročenih sredstava banka je prikupila od sektora
stanovništva, dok je na aktivnoj strani banka također orijentirana prema sektoru
stanovništva. Poslovanje s trgovačkim društvima odnosno korporativno bankarstvo
kod Banke Sonic je zastupljeno s minimalnim vrijednostima, kod oročenih depozita
xx% (podaci izostavljani jer predstavljaju poslovnu tajnu) na kraju polugodišta
2006. godine, a kod kredita s xx% (podaci izostavljani jer predstavljaju
poslovnu tajnu) u ukupnoj masi odobrenih kredita.
U geografskoj dimenziji određivanja mjerodavnog tržišta polazi se od geografske
usmjerenosti Banke Sonic na određena područja. Dakle, promatra se usmjerenost
poslovanja Banke Sonic sa sektorom stanovništva na području određenih županija.
Kako se u okviru nadzornih i statističkih izvješća koje HNB periodično prikuplja
od banaka ne nalaze podaci o strukturi depozita i strukturi kredita sektora
stanovništva pojedine banke po županijama, izvršena je aproksimacija na temelju
dostupnih podataka. Iz izvješća o geografskoj koncentraciji danih kredita i
primljenih depozita banke (obrazac KKD) korišteni su podaci za ukupno
prikupljene depozite i izdane kredite u pojedinoj županiji, a iz statističkih
izvješća Bilanca stanja – BS/KRED-7 i Bilanca stanja – BS/DEP-8 korišteni su
podaci o ukupnoj masi depozita i ukupnoj masi kredita podijeljenoj prema
sektorima. Tako je iz podataka u Bilanci stanja izračunat udio sektora
stanovništva u ukupnoj masi depozita odnosno u ukupnoj sumi kredita, a onda je
prema udjelima u pojedinoj županiji (podaci iz KKD obrasca) izračunat obujam
depozita stanovništva neke banke u pojedinoj županiji te obujam izdanih kredita
stanovništvu neke banke prema županijama. Iz tih podataka došlo se do saznanja
da je kod primanja depozita stanovništvu Banka Sonic najviše usmjerena na Grad
Zagreb i Zagrebačku županiju, zatim na Osječko-baranjsku županiju te na
Splitsko-dalmatinsku županiju. Pri plasiranju kredita stanovništvu također su
primarno zastupljene tri (3) navedene županije. Na temelju tih podataka u
zemljopisnom pogledu određivanja mjerodavnog tržišta tržište se definira kao
tržište triju navedenih županija gdje je banka od sektora stanovništva prikupila
najviše sredstava te gdje je sektoru stanovništva plasirala najviše kredita.
Usmjerenost na ove tri (3) županije poklapa se i s najvećim brojem poslovnica
Banke Sonic u tim županijama premda također treba naglasiti da je Banka Sonic
rasprostranjenošću svojih poslovnica prisutna i u drugih devet (9) županija, ali
s manjim udjelima.

*a) Analiza mjerodavnog tržišta na osnovi tržišnih udjela*

U analizi mjerodavnog tržišta preko tržišnih udjela se uspoređuje položaj Banke
Sonic prema drugim bankama na promatranom tržištu u proizvodnoj i geografskoj
dimenziji. Dakle, razmatra se poslovanje Banke Sonic sa sektorom stanovništva na
području Grada Zagreba i Zagrebačke županije, Osječko-baranjske županije i
Splitsko-dalmatinske županije. Za analizu mjerodavnog tržišta korištene su
aproksimacije revidiranih podataka na kraju 2004. i 2005. godine.

aa) Tržišni udio Banke Sonic na mjerodavnom tržištu prema primljenim depozitima
i danim kreditima

Na mjerodavnom tržištu Banka Sonic je zbog svoje veličine postigla tržišne
udjele, a u promatrane tri (3) županije koje su određene kao mjerodavno tržište
Banka Sonic je najbolju tržišnu poziciju ostvarila u Osječko-baranjskoj
županiji.
Na području Grada Zagreba i Zagrebačke županije najbolju tržišnu poziciju među
bankama u poslovanju sa stanovništvom drži Zagrebačka banka d.d. i po kriteriju
prikupljenih depozita od stanovništva i po kriteriju odobrenih kredita
stanovništvu. Druge dvije pozicije u navedenoj županiji drže Privredna banka
Zagreb d.d. i Raiffeisenbank Austria d.d. Banka Sonic u Gradu Zagrebu i
Zagrebačkoj županiji s tržišnim udjelom od xx% (podaci izostavljani jer
predstavljaju poslovnu tajnu) na kraju 2005. godine i prema kriteriju depozita
od stanovništva i prema kriteriju kredita stanovništvu xx% (podaci izostavljani
jer predstavljaju poslovnu tajnu).
Drugi dio mjerodavnog tržišta gdje Banka Sonic ostvaruje svoje najbolje
rezultate je područje xx (podaci izostavljani jer predstavljaju poslovnu tajnu)
županije. U segmentu depozita stanovništva s tržišnim udjelom od xx% (podaci
izostavljani jer predstavljaju poslovnu tajnu) na kraju 2005. godine Banka Sonic
je bila peta banka po veličini, dok je u segmentu kredita stanovništvu postigla
tržišni udio od xx% (podaci izostavljani jer predstavljaju poslovnu tajnu)
Gotovo xx% (podaci izostavljani jer predstavljaju poslovnu tajnu) od ukupno
prikupljenih depozita stanovništva na području Osječko-baranjske županije
privukla je Slavonska banka d.d., dok su druge dvije vodeće banke imale znatno
manje tržišne udjele.
U segmentu kreditiranja stanovništva na području Osječko-baranjske županije
Slavonska banka d.d. je također držala vodeću poziciju, dok druge dvije pozicije
u navedenoj županiji drže Privredna banka Zagreb d.d. i Zagrebačka banka d.d.
Kao što u Osječko-baranjskoj županiji primat drži Slavonska banka d.d. tako je
na području trećeg dijela mjerodavnog tržišta u Splitsko-dalmatinskoj županiji
vodeća banka Societe Generale – Splitska banka d.d. Druge dvije banke koje su
prikupile najviše depozita stanovništva na tom području su Raiffeisenbank
Austria d.d. i Hypo Alpe-Adria-Bank d.d. Banka Sonic je na kraju 2005. godine
postigla tržišni udjel od xx% (podaci izostavljani jer predstavljaju poslovnu
tajnu). Na području kreditiranja stanovništva osim vodeće pozicije Societe
Generale – Splitska banka d.d. značajne tržišne udjele postigle su Zagrebačka
banka d.d. i Privredna banka Zagreb d.d. Banka Sonic je u tom segmentu držala xx%
(podaci izostavljani jer predstavljaju poslovnu tajnu) tržišnog udjela.

ab) Analiza mjerodavnog tržišta prema poslovnoj mreži Banke Sonic

Prema podacima dostavljenim u Prijavi namjere provedbe koncentracije poslovnu
mrežu Banke Sonic čine 27 poslovnica u 13 gradova koje su organizirane kroz
četiri (4) upravna centra. Uz Upravu banke koja je u Zagrebu, banka je ustrojena
kroz tri (3) podružnice u tri (3) najveća grada koje upravljaju radom poslovnica
na svom području. Poslovnu mrežu Banke Sonic čine sljedeće poslovnice:
– Poslovnica Zagreb Savska
– Poslovnica Zagreb Martićeva
– Poslovnica Zagreb Trešnjevka
– Poslovnica Zagreb Republike Austrije
– Poslovnica Zagreb Maksimir
– Poslovnica Zagreb Ozaljska
– Poslovnica Varaždin Centar
– Poslovnica Varaždin Korzo
– Poslovnica Čakovec
– Poslovnica Osijek Donji Grad
– Centar za poduzetnike Osijek
– Poslovnica Osijek Dukat
– Poslovnica Osijek Centar
– Poslovnica Osijek Slavonija
– Poslovnica Slatina
– Poslovnica Slavonski Brod
– Poslovnica Vukovar
– Poslovnica Požega
– Poslovnica Našice
– Poslovnica Rijeka
– Poslovnica Rijeka-Delta
– Poslovnica Pula
– Poslovnica Pula-Arena
– Poslovnica Split
– Poslovnica Split-Centar
– Poslovnica Split-Prima
– Poslovnica Zadar
Na kraju 2005. godine Banka Sonic je svojim poslovnicama pokrivala 12 županija.
Pritom je u šest (6) županija imala više od jedne poslovnice, dok je najveći
broj poslovnica (po 6 poslovnica) imala u Gradu Zagrebu i Zagrebačkoj županiji
te u Osječko-baranjskoj županiji. Na mjerodavnom tržištu, koje uključuje već
spomenute tri (3) županije, Banka Sonic prema broju poslovnica nije zauzela
značajne tržišne udjele. U Gradu Zagrebu i Zagrebačkoj županiji sa šest (6)
poslovnica Banka Sonic je među drugim bankama na tržištu postigla xx% (podaci
izostavljani jer predstavljaju poslovnu tajnu) tržišnog udjela. U
Osječko-baranjskoj županiji, gdje je ukupni broj poslovnica svih banaka nešto
manji nego u Gradu Zagrebu i Zagrebačkoj županiji, tržišni udio Banke Sonic
prema broju poslovnica iznosio je xx% (podaci izostavljani jer predstavljaju
poslovnu tajnu) na kraju 2005. godine, dok je u istom razdoblju na području
Splitsko-dalmatinske županije Banka Sonic sa tri (3) poslovnice zauzela xx%
(podaci izostavljani jer predstavljaju poslovnu tajnu) tržišta.
Osim temeljnog kanala distribucije, preko svojih poslovnica, Banka Sonic na
tržištu nudi i alternativne distribucijske kanale. Banka Sonic od listopada
2005. raspolaže jednim bankomatom koji se nalazi u Osijeku. Obzirom da je Banka
Sonic korisnica usluga sustava MBNET koji je u vlasništvu poduzetnika MBU d.o.o.
komitentima Banke Sonic je indirektno dostupna puno šira distribucijska mreža
bankomata. Naime MBU d.o.o. u sustavu MBNET uključuje 18 banaka koje imaju
ukupno 702 bankomata. Na taj način su komitentima Banke Sonic bankarske usluge
dostupne i preko bankomata drugih banaka, korisnica MBU.
Osim bankomata, Banka Sonic nudi internet bankarstvo u okviru NetBanking
programa te usluge slanja SMS poruka korisnicima o stanju na računu ili
promjenama po računu u okviru usluge SMSonic.

6. UDJELI SUDIONIKA KONCENTRACIJE U DRUGIM PODUZETNICIMA

HNB je istražio kapitalnu i personalnu povezanost sudionika predmetne
koncentracije, te je utvrđeno sljedeće:

*a) Kapitalna povezanost*

Prema podacima dostavljenim u Prijavi, osim dionica Banke Sonic, BPVN nema
udjela u drugim društvima na području Republike Hrvatske. BPVN ima udjele u
društvima izvan Republike Hrvatske, najviše na području Republike Italije, koja
se bave lizingom, upravljanjem imovinom, trgovanjem dionica, poslovima životnog
osiguranja, informatičkim uslugama i pružanjem drugih usluga te distribucijom.
Manje udjele BPVN ima u društvima koja se bave djelatnostima trgovine,
komunikacija, poljoprivrednim aktivnostima, uslugama iz područja prijevoza te
poslovnog savjetovanja. BPVN je sa vlasničkim udjelima prisutan u društvima koja
se ubrajaju u grupu BPVN i rezultati njihovog poslovanja se konsolidiraju.
Posebno je razmatrana vlasnička povezanost sudionika koncentracije s društvima
iz bankarskog sektora. BPVN je vlasnički povezan s nekoliko društava koja su
aktivna u sektoru bankarstva i to tako da u njima drži kontrolu ili da sudjeluje
u vlasništvu.
Premda je u nadopuni Prijave od strane BPVN dostavljena pot­pisana izjava o
njihovoj kapitalnoj i personalnoj nepovezanosti s drugim talijanskim bankama
koje su prisutne na hrvatskom tržištu, u analizi kapitalne povezanosti dioničara
BPVN pronađena je indirektna povezanost BPVN s xx (podaci izostavljeni jer
predstavljaju poslovnu tajnu) obzirom na xx% (podaci izostavljani jer
predstavljaju poslovnu tajnu) udio poduzetnika xx (podaci izostavljani jer
predstavljaju poslovnu tajnu) u vlasničkoj strukturi BPVN, spomenuta povezanost
s xx (podaci izostavljani jer predstavljaju poslovnu tajnu) ne može se negativno
odraziti na učinkovitost tržišnog natjecanja na hrvatskom bankarskom tržištu.
Po pitanju kapitalne povezanosti Banke Sonic s drugim poduzetnicima, prema
podacima dostavljenim u Prijavi, Banka Sonic nema vlasničkih udjela u drugim
društvima kako u Republici Hrvatskoj tako i u inozemstvu.

*b) Personalna povezanost*

Prema navodima iz dostavljenih dokumenata niti jedan član Uprave i Nadzornog
odbora BPVN ne obnaša analognu funkciju u hrvatskim kreditnim institucijama te
nije kapitalno i personalno povezan s drugim talijanskim bankama koje su
prisutne na hrvatskom tržištu.
Kod Banke Sonic također se ne nailazi na ikakvu personalnu povezanost s drugim
osobama budući da je u Prijavi potvrđeno da niti jedan član uprave i nadzornog
odbora Banke Sonic nije istovremeno član bilo kojeg upravnog tijela u bilo kojem
drugom hrvatskom društvu.

7. OPIS I OBRAZLOŽENJE OČEKIVANIH POGODNOSTI PREDMETNE KONCENTRACIJE ZA
POTROŠAČE

U smislu pogodnosti predmetne koncentracije za potrošače podnositelj Prijave
očitovao se da stjecanjem udjela u vlasničkoj strukturi Banke Sonic, BPVN
planira uložiti znatne napore na modernizaciji cjelokupnog poslovanja Banke
Sonic što će konačno proizvesti i određene koristi za potrošače. Tako će BPVN
Banci Sonic, kao jednoj od svojih banaka kćeri, pružati stručnu podršku i
podržati je pri razvoju novih proizvoda i usluga na hrvatskom tržištu.
xx (podaci izostavljani jer predstavljaju poslovnu tajnu). Povećanje
efikasnosti, odnosno ušteda troškova, odrazit će se na cijenu kredita te će
direktno pridonijeti pogodnostima za bankovne komitente.
xx (podaci izostavljani jer predstavljaju poslovnu tajnu). Kao rezultat ulaganja
BPVN u Banku Sonic, Banka Sonic moći će svojim komitentima ponuditi bolji
spektar proizvoda i usluga uz povećanu kvalitetu i niže cijene.
Prema podacima dostavljenim u Prijavi te prema planovima koje BPVN planira
realizirati kao većinski vlasnik udjela u Banci Sonic, predmetna koncentracija
bi trebala rezultirati pozivnim učincima za potrošače.
III. Razmatranjem navedenih činjenica vezanih uz analizu predmetne koncentracije
utvrđeno je sljedeće:
Predmetnom koncentracijom BPVN će steći 65,32% udjela u temeljnom kapitalu Banke
Sonic od čega 49.568 dionica predstavljaju redovne dionice, a ostalih 2.688
dionica su povlaštene dionice. BPVN dosad nije bila prisutna na hrvatskom
bankarskom tržištu. BPVN koja je prema pravnom obliku osnovana kao zadružno
društvo s ograničenom odgovornošću svoje bankarsko poslovanje je usmjerila
uglavnom na regije sjeverne Italije, a tek desetak posto svog poslovanja obavlja
na području srednje i južne Italije. Osim u poslovima bankarstva, Grupa BPVN
drži vlasničke udjele i u društvima koja se bave lizingom, upravljanjem
imovinom, trgovanjem dionica, poslovima životnog osiguranja, informatičkim
uslugama i pružanjem drugih usluga te distribucijom. Manje udjele BPVN ima u
društvima koja se bave djelatnostima trgovine, komunikacija, poljoprivrednim
aktivnostima, uslugama iz područja prijevoza te poslovnog savjetovanja.
Stjecanjem udjela u Banci Sonic, BPVN namjerava uložiti znatne napore u
modernizaciju cjelokupnog poslovanja Banke Sonic, a posebice u xx (podaci
izostavljani jer predstavljaju poslovnu tajnu). Kao rezultat ulaganja BPVN u
Banku Sonic, banka će moći svojim komitentima ponuditi bolji spektar proizvoda i
usluga uz povećanu kvalitetu i niže cijene.
S obzirom na specifičnu usmjerenost poslovanja Banke Sonic u strukturiranju svog
poslovanja u proizvodnoj i zemljopisnoj dimenziji mjerodavno tržište se definira
kao tržište bankarskog poslovanja sa stanovništvom na području Grada Zagreba i
Zagrebačke županije, Osječko-baranjske županije i Splitsko-dalmatinske županije.
Tržišni položaj Banke Sonic na ovako definiranom mjerodavnom tržištu ne pokazuje
naznake da bi provođenjem koncentracije moglo doći do stvaranja ili jačanja
vladajućeg položaja banke na mjerodavnom tržištu. Banka Sonic je najbolje
rezultate na mjerodavnom tržištu ostvarila na području Osječko-baranjske
županije gdje je u segmentu prikupljenih depozita postigla xx% (podaci
izostavljani jer predstavljaju poslovnu tajnu) tržišnog udjela, a u području
kreditiranja xx% (podaci izostavljani jer predstavljaju poslovnu tajnu) tržišta.
Na druga dva dijela mjerodavnog tržišta, tržišni udjeli Banke Sonic bili su xx
(podaci izostavljani jer predstavljaju poslovnu tajnu). Sukladno tome, analizom
mjerodavnog tržišta u promatranoj koncentraciji utvrđeno je da ne postoje
negativne implikacije na učinkovitost tržišnog natjecanja na hrvatskom bankovnom
tržištu.
Analizom kapitalne i personalne povezanosti utvrđeno je da ne postoji direktna
povezanost sudionika koncentracije s drugim poduzetnicima na hrvatskom
bankarskom tržištu. Indirektna povezanost jednog od malih dioničara BPVN s
drugom talijanskom grupacijom prisutnom na hrvatskom bankarskom tržištu ne
izaziva zabrinutost zbog malih vlasničkih udjela. Stoga se u tom dijelu analize
ne može govoriti o potencijalnim opasnostima za tržišno natjecanje.
Na temelju iznesenoga, Hrvatska narodna banka predmetnu je koncentraciju
ocijenila dopuštenom, kako je odlučeno u točki 1. izreke ovog rješenja.

POUKA O PRAVNOM LIJEKU

Ovo je rješenje konačno u upravnom postupku i protiv njega nije dopuštena žalba,
već se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 604-020/09-06/ŽR
Zagreb, 26. rujna 2006.

Guverner
Hrvatske narodne banke
**dr. sc. Željko Rohatinski**, v. r.

Rješenje, NN 115/2006-2568
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)